**OBAVIJEST RODITELJIMA UČENIKA OD 1. DO 4. RAZREDA**

Poštovani roditelji!

Kao što ste već vjerojatno čuli u najavama na vijestima, od 11. svibnja trebale bi se ponovno otvoriti škole za učenike od 1. do 4. razreda. Ovom prilikom moramo naglasiti da epidemiološka situacija i preporuke još ne dozvoljavaju da nastava započne normalno za sve učenike, nego će se organizirati samo u iznimnim slučajevima za djecu koja moraju ispunjavati sve uvjete prema preporukama Hrvatskog zavoda za javno zdravstvo, a to su:

1. oba roditelja djeteta su zaposlena i nemaju mogućnost drugačijeg zbrinjavanja djeteta u vrijeme dok su na poslu;

2. dijete nema kroničnih bolesti (respiratorne, kardiovaskularne, dijabetes, maligne bolesti, imunodeficijencija, veća tjelesna/motorička oštećenja);

3. niti jedan od ukućana s kojima dijete boravi ili osobe s kojima je dijete u svakodnevnom kontaktu nemaju kroničnih bolesti (respiratorne, kardiovaskularne, dijabetes, maligne bolesti, imunodeficijencija, veća tjelesna/motorička oštećenja);

4. niti jedan od ukućana s kojima dijete boravi ili osobe s kojima je dijete u svakodnevnom kontaktu nisu u samoizolaciji ili karanteni i nisu u povećanom riziku zaraze virusom Covid-19;  
5. dijete nema povišenu tjelesnu temperaturu, respiratorne simptome poput kašlja i kratkog daha ili druge simptome bolesti poput gripe ili prehlade.

U slučaju da dijete ispunjava sve gore navedene uvjete i roditelji žele da dolazi na nastavu u školu, **OBA RODITELJA MORAJU POTPISATI PISANU IZJAVU** u kojoj pod punom materijalnom i kaznenom odgovornošću jamče da su ispunjeni svi gore navedeni uvjeti da bi dijete moglo pohađati nastavu te da će se ono u školi prdržavati svih propisanih epidemioloških mjera koje se odnose na boravak djeteta u školi.

**Ako imate mogućnost da Vaše dijete ostane kod kuće**učenik će i dalje pratiti  nastavu *online*i surađivati s razrednim učiteljicom kao i do sada putem komunikacijskih kanala koje su uspostavile njihove učiteljice, odnosno virtualno. Ukoliko ne bude djece koja će pohađati nastavu u školi, nastava će se i dalje odvijati samo virtualno za sve.

**Molimo roditelje da do četvrtka, 7. svibnja jave razrednim učiteljicama ukoliko će njihovo dijete dolaziti u školu kako bismo mogli obaviti sve pripreme vezane za početak nastave. Primjer izjave koju ćete potpisati 8. svibnja možete pogledati u prilogu.**

IZDVAJAMO JOŠ NEKE UPUTE:

* U  grupe učenika koje će početi s radom 11. svibnja, ne može se naknadno uvrstiti još jedno dijete.
* Engleski jezik i vjeronauk te glazbeni, njemački i talijanski jezik u četvrtom razredu i dalje će se odvijati *online.*
* Za vrijeme nastave u školi neće se izvoditi nastava TZK, osim vježbi oblikovanja i laganih aktivnosti na otvorenome.
* Djeca će provesti u školi maksimalno 3-4 sata.
* Roditeljima je zabranjen ulazak u ustanovu.
* Dijete ne smije dovoditi osoba koja spada u rizičnu skupinu
* Roditelji se ne smiju okupljati na ulazu u školu.
* Bolesni roditelji (s respiratornim i/ili drugim zaraznim bolestima) ne smiju dolaziti u školu, kao ni u vanjske prostore škole.

O svim drugim detaljima organizacije nastave, mjerama dolaska u školu, boravka u školi, odlaska iz škole, prijave djece za nastavu u školi i potpisivanje izjave bit ćete naknadano obaviješteni.

Ravnatelj

Dominik Matković, prof.